અમદાવાદ: અમદાવાદ મ્યુનિસિપલ કોર્પોરેશનમાં ઓક્ટ્રોયની આવક બંધ થયા બાદ હવે પ્રોપર્ટી ટેક્સ જ આવકનો એકમાત્ર સ્રોત છે. પ્રોપર્ટી ટેક્સની આવકમાં વૃદ્ધિ કરવા માટે જે તે ઝોનની ચતુર્વર્ષીય આકારણી સમયસર થવી જરૂરી છે. ગત નાણાકીય વર્ષ ર૦૧૬-૧૭માં તંત્રે પશ્ચિમ ઝોન અને મધ્ય ઝોનમાં ચતુર્વર્ષીય આકારણીની કામગીરી હાથ ધરી હતી. ચાલુુ નાણાકીય વર્ષ ર૦૧૭-૧૮માં પૂર્વ ઝોનમાં ચતુર્વર્ષીય આકારણી કરવાની દિશામાં ચક્રો ગતિમાન કરાયાં છે. પ્રોપર્ટી ટેક્સ વિભાગ કોર્પોરેશનનો એકમાત્ર કમાઉ દીકરો હોવા છતાં આ વિભાગ તરફ તંત્ર ઉપેક્ષા દાખવી રહ્યું છે. એક અંદાજ પ્રમાણે ટેક્સ વિભાગમાં ૪૦ ટકા સ્ટાફની ઘટ છે.